Hvasser

Hvasser (tidligere Vasser) er en øy og et tettsted i kommunen Færder i Vestfold. Øya, Hvasser, er den fjerde største øya i kommunen, og ligger på vestsida av Oslofjorden, øst for Tjøme og Brøtsø 25 km sør for Tønsberg. Arealet er 3,69 km², og folketallet i 2017 var 482. 


== Historie ==

Navnet Hvasser kommer av ordet «hvass», altså skarp, etter noen spisse knauser på øya.  Hvasser ble tidligere også kalt Vasserland, og Vasser. 
Hvasser skal uttales med tonelag 2 (som for eksempel «(å) lande», «bønner»). Men i den senere tid, særlig blant unge mennesker, har det blitt vanlig å uttale med  tonelag 1 (som for eksempel «landet» «bønder»). 
I 1910 var det 118 bolighus og 486 innbyggere på Hvasser.


== Friluftsliv, sommergjester, kunst og kultur ==

Hvasser har en unik kontakt med skjærgården og havet. Det er flere fine badestrender og turområder, blant annet Lilleskagen nord på øya samt Fynsletta, Jørestrand, Sønstegård og Sydstranda mot sør. Øya er et populært feriested om sommeren og har en mengde private sommerhus og hytter. Det er også flere pensjonater og en leirskole. I Sandøsund er det kystmuseum med blant annet presentasjon av losvirksomheten på stedet. I Sandøsund finner man også Galleri Gudem som hadde åpning i 2001, et visning-/salgssted av samtidskunst, billedkunst og kunsthåndverk.
Øya har hadde egen barneskole og barnehage fram til nylig da de ble lagt ned, og innbyggerne går nå på skole på nærliggende Tjøme. Hvasser kirke er fra 1903.


== Næringsvirksomhet ==
På Hvasser er det stedet Sandøsund eller Krukehavn (som det står på kartet) som er sentrum. Der er det butikker, kaféer, galleri, restauranter og fiskerimottak med utsalg av fiskeriprodukter. Her ligger også losstasjonen for Ytre Oslofjord. Det var los Severin Evensen fra Tjøme som hadde det ærefulle oppdrag å lose kong Haakon VII til Oslo da han kom til Norge i 1905. Skulpturen Brottet av Hvasser-kunstneren Ståle Kalvik ble avduket i Sandøsund i 2005 til minne om losskøyta Gaa Paa som forliste utenfor Hvasser i 1913.


== Kjente personer med Hvasser-tilknytning ==
Julius Pedersen Grepan, los fra Hvasser og modell for Christian Krohgs maleri Hardt læ! fra 1882
Jan Petter Collier (f.1950), finanskjendis og akjsemegler med hytte på Hvasser
Severin Evensen, losen som førte Kong Haakon til Norge
Grete Faremo (f. 1955), tidligere justisminister med hytte på Hvasser
Sverre Fehn (f. 1924), profilert arkitekt med hytte på Hvasser
Fredrik Anonsen Fredhøi (Fred A. Fredhøi) (1890–1979), forfatter og forlagsmann fra Hvasser
Tore Frost (f. 1943), universitetslektor og filosof bosatt på Hvasser siden 1989
Finn Graff (f. 1938), avistegner med hus på Hvasser
Rolf Kirkvaag (1919 – 2003), kringkastingsmann med hytte på Hvasser fra 1955
Lars Klevstrand (f. 1949), visesanger med hytte på Hvasser
Vidar Lønn-Arnesen (f. 1940), underholder og NRK-veteran med hytte på Hvasser
Arne Nordheim (1931–2010), komponist med hus på Hvasser
Egil Stenshagen (f.1947), bilforhandler og tidligere rallymester med hytte på Hvasser i Røssesund, populært kalt "Millionærsundet"
Dagfinn Sundal (f. 1945), aksjemegler med hytte på Hvasser
Jo Morten Kim Weider (f. 1980), popartist med artistnavnet Whimsical, fra Hvasser
Gjert og Arne Wilhelmsen (f. 1927 og 1929), skipsredere født på Tjøme, med hytte på Hvasser
Finn-Henrik Bodvin  (1928–2002), billedhugger bosatt på Hvasser
Arne Bjørnstad (f. 1950), keramiker bosatt på Hvasser
		


== Eksterne lenker ==
(en) Hvasser – kategori av bilder, video eller lyd på Commons 


=== Hvasser i dag ===
Lokal presentasjon av Hvasser
Galleri Gudem,Sandøsund – Hvasser


=== Historikk o.a. ===
Om historisk kystkultur i Vestfold
Galleri NORs fotografier fra Hvasser 1911-1915
Einar Chr. Erlingsen: «- likesom et kongerike for sig selv – Hvasser 1891-1941» (1992, digital faksimilekopi)